# လံာ်တၢ်ဂ့ၢ်တၢ်ကျိၤလီၤတံၢ်လီၤဆဲး - ကၠိအတဝၢတၢ်ပူၤဖျဲးတၢ်နဲၣ်လီၤလၢအကဲထီၣ်သးထီရီၤ

**ကၠိအတဝၢတၢ်ပူၤဖျဲးတၢ်နဲၣ်လီၤလၢအကဲထီၣ်သးထီရီၤန့ၣ် မ့ၢ်မနုၤလဲၣ်ႋ**

ပှၤတနီၤနီၤ ဒ်အမ့ၢ် ကၠိခိၣ်တဖၣ်ဒီးကူၣ်သ့၀ဲၤကျိၤဒီးပှၤဘၣ်မူဘၣ်ဒါမၤလိတၢ်မၤ တဖၣ် တၢ်ကိးအီၤလၢ “ပှၤလၢအအိၣ်ဒီးတၢ်စိတၢ်ကမီၤ” န့ၣ်လီၤႋ အ၀ဲသ့ၣ်အိၣ်ဒီးတၢ်စိတၢ်ကမီၤလၢ အကဟ့ၣ်ထီၣ်တၢ်နဲၣ်လီၤတဖၣ် လၢအပာ်လီၤတၢ်သိၣ်တၢ်သီတဖၣ် လၢနကလူၤပိာ်မၤထွဲဘၣ်အီၤ ဖဲနလဲၤဆူ မ့တမ့ၢ် ဘၣ်ထွဲလၢကၠိအခါန့ၣ်လီၤႋ

တၢ်နဲၣ်လီၤ ပတုာ်ကွံာ်နၤလၢတၢ်နုာ်လီၤ မ့တမ့ၢ် တၢ်အိၣ်ဘၣ် လၢကၠိတၢ်လီၢ်တၢ်ကျဲတဖၣ်အပူၤ မ့တမ့ၢ် တၢ်လီၢ်အဂုၤဂၤတဖၣ် ဖဲအိၣ်ဒီးကၠိတၢ်ဟူးတၢ်ဂဲၤတဖၣ် သ့၀ဲန့ၣ်လီၤႋ တၢ်နဲၣ်လီၤ ကပာ်ဖျါ၀ဲလၢ တၢ်တြီကွံာ်နၤလၢ ကမၤဘၣ်သကဲာ်ပ၀းဒ်န့ၣ် လၢကျဲတနီၤနီၤ လၢပှၤတနီၤနီၤအဖီခိၣ် ဖဲတၢ်ဆၢကတီၢ်တနီၤနီၤ လၢကၠိ မ့တမ့ၢ် တၢ်လီၢ်တၢ်ကျဲအဂုၤဂၤတဖၣ် ဖဲအိၣ်ဒီးကၠိတၢ်ဟူးတၢ်ဂဲၤတဖၣ် သ့န့ၣ်လီၤႋ တၢ်နဲၣ်လီၤ ပၣ်ဃုာ်ဒီး တၢ်ဂ့ၢ်လီၤတံၢ်လီၤဆဲး ဒ်အမ့ၢ် တၢ်ဆၢကတီၢ်အခါဖဲလဲၣ် မ့တမ့ၢ် တၢ်လီၢ်တၢ်ကျဲဖဲလဲၣ် လၢတၢ်နဲၣ်လီၤတဘၣ်တၢ်စူးကါသးအလီၢ် သ့န့ၣ်လီၤႋ

တၢ်ဟ့ၣ်လီၤနၤ တၢ်နဲၣ်လီၤအံၤ ဒ်သိး ကၠိသရၣ်တဖၣ် ပှၤကၠိဖိတဖၣ် ဒီးပှၤဂုၤဂၤလၢကၠိပူၤ ကတူၢ်ဘၣ်၀ဲလၢအပူၤဖျဲးဒီးတၢ်လီၤဘၣ်ယိၣ်အဂီၢ်န့ၣ်လီၤႋ တၢ်ဂ့ၢ်တၢ်ကျိၤအဂုၤဂၤဘၣ်ဃးဒီး ကၠိအတဝၢတၢ်ပူၤဖျဲးတၢ်နဲၣ်လီၤတဖၣ် ဘၣ်တၢ်ဃုထံၣ်န့ၢ်အီၤသ့ဖဲ [ဖဲအံၤ](https://www.vic.gov.au/school-community-safety-orders) န့ၣ်လီၤႋ နကွၢ်တၢ်ဂီၤမူတခါ [ဖဲအံၤ](https://vimeo.com/723185699/0195aac2e2) ဒ်သိးကမၤစၢၤဒုးနၢ်ပၢၢ်နၤလၢ ကၠိ အတဝၢတၢ်ပူၤဖျဲးတၢ်နဲၣ်လီၤ မၤမနုၤလဲၣ် သ့န့ၣ်လီၤႋ

**တၢ်ပာ်လီၤ တၢ်နဲၣ်လီၤ ကအိၣ်၀ဲဒၣ်ယံာ်ထဲလဲၣ်ႋ**

တၢ်နဲၣ်လီၤ ကတဲဘၣ်စ့ၢ်ကီးနၤလၢ တၢ်သိၣ်တၢ်သီအံၤ အစိအကမီၤကအိၣ်၀ဲဒၣ်ယံာ်ထဲလဲၣ်န့ၣ်လီၤႋ တၢ်ဆၢကတီၢ်အယံာ်ကတၢၢ်လၢအတၢ်စိတၢ်ကမီၤမူ၀ဲဒၣ်မ့ၢ်၀ဲ 12 လါန့ၣ်လီၤႋ

**ယကတဲဘၣ်ကၠိလၢယတတူၢ်လိာ်ထွဲဘၣ်တၢ်နဲၣ်လီၤအံၤဒ်လဲၣ်ႋ**

တချုးလၢ ပှၤလၢအအိၣ်ဒီးတၢ်စိတၢ်ကမီၤ တဂၤပာ်လီၤတၢ်နဲၣ်လီၤကသ့အဂီၢ်, အ၀ဲသ့ၣ်ကဘၣ် ဘိးဘၣ်သ့ၣ်ညါနၤ လၢအ၀ဲသ့ၣ်ဆိကမိၣ်ဘၣ်ဃး တၢ်ထုးထီၣ်ပာ်လီၤ တၢ်နဲၣ်လီၤတထံၣ် ဒီးဘၣ်မနုၤဃိလၢအ၀ဲသ့ၣ်ဆိကမိၣ်လၢကထုးထီၣ်ပာ်လီၤ၀ဲဒၣ် တၢ်နဲၣ်လီၤအဃိန့ၣ်လီၤႋ န “တီၣ်ဖျါထီၣ်တၢ်ဂ့ၢ်” ဆူ ပှၤလၢအအိၣ်ဒီးတၢ်စိတၢ်ကမီၤ လၢကတဲဒုးနၢ်ပၢၢ် ဘၣ်မနုၤဃိလၢ နဟံးဂ့ၢ်၀ီလၢကျဲဒ်အံၤအဃိလဲၣ်, တၢ်ဝဲန့ၣ်အကမၤဘၣ်ဒိနၤ မ့တမ့ၢ် နဖိမ့တမ့ၢ် တၢ်အဂုၤဂၤလၢအ၀ဲသ့ၣ်ကြၢးဘၣ်သ့ၣ်ညါ၀ဲ ဒ်သိးအ၀ဲသ့ၣ်ကဆၢတဲာ်၀ဲဒၣ်လၢ မ့ၢ်အကြၢးထုးထီၣ်ပာ်လီၤ တၢ်နဲၣ်လီၤဧါ ကသ့အဂီၢ် ဒ်လဲၣ် န့ၣ်လီၤႋ အဒိ, နကအဲၣ်ဒိးတဲဘၣ် ပှၤလၢအအိၣ်ဒီးတၢ်စိတၢ်ကမီၤ လၢနဖိ မ့ၢ်ပှၤနီၢ်ခိက့ၢ်ဂီၤတလၢပှဲၤ တဂၤ လၢတၢ်န့ၣ်အဃိ အ၀ဲသ့ၣ်ကသ့ရဲၣ်လီၤကျဲၤလီၤတၢ် ဒ်သိးကမၤလီၤတံၢ်၀ဲဒၣ်လၢ နကဆီၣ်ထွဲဘၣ်အီၤလၢကလဲၤထီၣ်ဘၣ်ကၠိဆူညါကသ့အဂီၢ်န့ၣ်လီၤႋ

နတၢ်ဆၢကတီၢ်အိၣ် 7 သီ လၢကတီၢ်ထီၣ်တၢ်ဂ့ၢ် ဖဲတၢ်တဲဘၣ်နၤလၢပှၤဒိးန့ၢ်ခွဲးတၢ်စိကမီၤ လၢအ၀ဲသ့ၣ်ဆိကမိၣ်ထီၣ်တၢ်ဘၣ်ဃးတၢ်ထုးထီၣ်ပာ်လီၤတၢ်နဲၣ်လီၤန့ၣ်လီၤႋ နဃ့အါထီၣ်တၢ်ဆၢကတီၢ်လၢကတီၣ်ထီၣ်တၢ်ဂ့ၢ်သ့ဖဲနမ့ၢ်လိၣ်ဘၣ်အီၤန့ၣ်လီၤႋ

တၢ်တီၣ်ဖျါထီၣ်လံာ်ကွဲးတဘ့ၣ်န့ၣ် ဘၣ်တၢ်ဆှၢအီၤလၢ အံမ့(လ) မ့တမ့ၢ် လံာ်ပရၢ ဆူပှၤလၢအအိၣ်ဒီးတၢ်စိတၢ်ကမီၤအအိၣ်သ့ဝဲဒၣ်န့ၣ်လီၤႋ နစူးကါလံာ်ကွဲးတၢ်အဒိ လၢမၤန့ၢ်ဘၣ်အီၤသ့လၢ တၢ်ကူၣ်ဘၣ်ကူၣ်သ့ဒီး တၢ်ဟ့ၣ်တၢ်သိၣ်လိ၀ဲၤကျိၤ အပှာ်ယဲၤသန့ [ဖဲအံၤ](https://www.vic.gov.au/school-community-safety-orders) န့ၣ်လီၤႋ

နမ့ၢ်တအဲၣ်ဒိးကွဲးတီၣ်ထီၣ်တၢ်ဂ့ၢ်ဘၣ်န့ၣ် နဃ့လၢကတီၣ်ထီၣ်တၢ်ဂ့ၢ် လၢတၢ်စံးကတိၤ သ့န့ၣ်လီၤႋ နဃ့လၢပှၤတဂၤဂၤ ကတီၣ်ထီၣ်တၢ်ဂ့ၢ် လၢနဂီၢ် ဒ်အမ့ၢ် နပှၤဆီၣ်ထွဲမၤစၢၤ နနီၢ်ခိက့ၢ်ဂီၤတလၢပှဲၤ မ့တမ့ၢ် ပှၤကတိၤကျိာ်ထံတၢ် သ့စ့ၢ်ကီး န့ၣ်လီၤႋ

**ယဖိမ့ၢ်မၤလိတၢ်လၢကၠိတဂၤ, လၢဆၢကတီၢ်အံၤယမ့ၢ်လူၤပိာ်မၤထွဲဘၣ် တၢ်နဲၣ်လီၤလၢအကဲထီၣ်သးထီရီၤအံၤ တဘျီဃီန့ၣ် တၢ်ကမၤအသးဒီးအီၤဒ်လဲၣ်ႋ**

နကၠိဆိကမိၣ်တ့ၢ်တၢ်ဂ့ၢ်လီၤတံၢ်လီၤဆဲး ဘၣ်ဃးဒီး တၢ်နဲၣ်လီၤ ကမၤဘၣ်ဒိနဖိဒ်လဲၣ် ဒီးနကဘၣ်ကွၢ်ထွဲအီၤဒ်လဲၣ်န့ၣ်လီၤႋ တၢ်နဲၣ်လီၤ တမ့ၢ်လၢကတြီကွံာ်နၤလၢတၢ်ကွၢ်ထွဲဘၣ်အ၀ဲသ့ၣ် မ့တမ့ၢ် ပၣ်ဃုာ်ဘၣ်ထွဲ လၢအတၢ်ကူၣ်ဘၣ်ကူၣ်သ့ပူၤဘၣ်န့ၣ်လီၤႋ

နကၠိကဟ့ၣ်လီၤနၤ “တၢ်ဆဲးကျၢဆဲးကျိးဒီးတၢ်မၤန့ၢ်စူးကါတၢ်အတၢ်သိၣ်တၢ်သီမိၢ်ပှၢ်” လၢအဆိအချ့ဖဲတၢ်ဟ့ၣ်လီၤနၤတၢ်နဲၣ်လီၤ၀ံၤန့ၣ်လီၤႋ တၢ်အံၤကရဲၣ်ကျဲၤပာ်လီၤ၀ဲဒၣ်-

* တၢ်ကတဲဘၣ်နၤဘၣ်ဃးဒီးနဖိအတၢ်ကူၣ်ဘၣ်ကူၣ်သ့အဂ့ၢ်ဒ်လဲၣ်
* နဖိကဆဲးထီၣ်ဘၣ်ကၠိဒီးပၣ်ဃုာ်မၤသကိးတၢ်လၢကၠိတၢ်ဟူးတၢ်ဂဲၤအပူၤလၢပူၤဖျဲးဒီးတၢ်လီၤဘၣ်ယိၣ်ဆူညါ ကသ့ဒ်လဲၣ်
* တၢ်မနုၤလၢအ၀ဲသ့ၣ်ကမၤ၀ဲဒ်သိးကမၤလီၤတံၢ်၀ဲဒၣ်လၢ နဖိန့ၣ်ဘၣ်တၢ်ဆီၣ်ထွဲမၤစၢၤဒီးတၢ်ကွၢ်ထွဲအီၤန့ၣ်လီၤႋ

**ယမ့ၢ်တလူၤပိာ်မၤထွဲတၢ်နဲၣ်လီၤန့ၣ်တၢ်ကကဲထီၣ်အသးဒ်လဲၣ်ႋ**

နမ့ၢ်တလူၤပိာ်မၤထွဲတၢ်သိၣ်တၢ်သီတဖၣ် တၢ်ပာ်လီၤအီၤလၢတၢ်နဲၣ်လီၤအပူၤန့ၣ် ကၠိကဟ့ၣ်လီၤမူဒါဆူ ကမျၢၢ်ဂ့ၢ်၀ီကွီၢ်ဘျီၣ် ဒ်သိးကမၢနလူၤပိာ်မၤထွဲတၢ်နဲၣ်လီၤ န့ၣ်လီၤႋ

ကမျၢၢ်ဂ့ၢ်၀ီကွီၢ်ဘျီၣ် မ့ၢ်ထံၣ်၀ဲဒၣ်လၢ နအိၣ်ဒီးတၢ်ကမၣ် လၢတၢ်တလူၤပိာ်မၤထွဲတၢ်နဲၢ်လီၤဘၣ်န့ၣ် အ၀ဲသ့ၣ်-

* ဃ့နၤလၢကဘၣ်ဟ့ၣ်စ့အီၣ်လိး
* ဃ့နၤလၢကဘၣ်လူၤပိာ်မၤထွဲတၢ်နဲၣ်လီၤ
* ဃ့နၤလၢကဟံးဂ့ၢ်၀ီလီၤဆီဒ်သိးကလူၤပိာ်မၤထွဲဘၣ်တၢ်နဲၣ်လီၤ
* ဃ့နၤလၢကမၤတၢ်အဂုၤဂၤတမံၤလၢ်လၢ်လၢကွီၢ်ဘျီၣ်ဆိကမိၣ်လၢမ့ၢ်တၢ်အကြၢးအဘၣ် န့ၣ်လီၤႋ

နတဘၣ်လီၤဘၣ်ဃိာ်ပူ မ့တမ့ၢ် ဘၣ်တၢ်မၤနီၣ်လၢမၤကမၣ်သဲစးကွီၢ်မ့ၣ် မ့တမ့ၢ် ဘၣ်တၢ်ကမၣ်လၢသဲစးကွီၢ်မ့ၣ် ခီဖျိလၢတၢ်တလူၤပိာ်မၤထွဲတၢ်နဲၣ်လီၤအဃိဘၣ် န့ၣ်လီၤႋ

**ယမ့ၢ်အဲၣ်ဒိးလၢတၢ်နဲၣ်လီၤဘၣ်တၢ်ဆီတလဲအီၤန့ၣ် ဘၣ်မၤမနုၤလဲၣ်ႋ**

နမ့ၢ်ဘၣ်သးလၢ တၢ်သိၣ်တၢ်သီတဖၣ် လၢတၢ်နဲၣ်လီၤအပူၤ ဘၣ်တၢ်ထုးကွံာ်အီၤ မ့တမ့ၢ် ဘၣ်တၢ်ဆီတလဲကွံာ်အီၤန့ၣ်, နဃ့ဘၣ် ပှၤလၢအအိၣ်ဒီးတၢ်စိတၢ်ကမီၤ လၢမ့ၢ်ပှၤထုးထီၣ်တၢ်နဲၣ်လီၤ ကဆီတလဲဘၣ်တၢ်ဂ့ၢ်သ့ၣ်တဖၣ်န့ၣ်သ့န့ၣ်လီၤႋ ပှၤလၢအအိၣ်ဒီးတၢ်စိတၢ်ကမီၤ မ့ၢ်တူၢ်လိာ်၀ဲန့ၣ်, အ၀ဲသ့ၣ်ကဘၣ်ဟ့ၣ်လီၤနၤ တၢ်ဆီတလဲတၢ်နဲၣ်လီၤ အလံာ်တီလံာ်မီအကွဲးဒိတဘ့ၣ်န့ၣ်လီၤႋ

အ၀ဲသ့ၣ်မ့ၢ်တတူၢ်လိာ်ဘၣ်န့ၣ်, အ၀ဲသ့ၣ်ကဘၣ်လူၤပိာ်မၤထွဲ တၢ်ပာ်ပနီၣ်တဖၣ်တမံၤဃီ ဒ်လၢတၢ်ထုးထီၣ်ပာ်လီၤတၢ်နဲၣ်လီၤ လၢအကဲထီၣ်သးထီရီၤ အသိးန့ၣ်လီၤႋ ပှၤလၢအအိၣ်ဒီးတၢ်စိတၢ်ကမီၤ တဂၤမ့ၢ်ဘၣ်သးလၢ ကပာ်လီၤအါထီၣ်တၢ်သိၣ်တၢ်သီလၢအသီတဖၣ် လၢတၢ်နဲၣ်လီၤအပူၤန့ၣ်, အ၀ဲသ့ၣ်ကဘၣ်လူၤပိာ်မၤထွဲ တၢ်ပာ်ပနီၣ်တဖၣ်တမံၤဃီ ဒ်လၢတၢ်ထုးထီၣ်ပာ်လီၤတၢ်နဲၣ်လီၤလၢအကဲထီၣ်သးထီရီၤ အသိးန့ၣ်လီၤႋ

**ယမ့ၢ်အဲၣ်ဒိးလၢကပတံသကွံာ်ကညးထီၣ်တၢ်နဲၣ်လီၤန့ၣ် ဘၣ်မၤမနုၤလဲၣ်ႋ**

နပတံထီၣ်တၢ်ဆူနကၠိ လၢကပတံသကွံာ်ကညးထီၣ်တၢ်နဲၣ်လီၤတခါသ့လၢ တၢ်ဂ့ၢ် လၢအပိာ်ထွဲထီၣ်သးသ့ၣ်တဖၣ်အဂီၢ်-

* နမ့ၢ်နတူၢ်လိာ်ထွဲလၢ တၢ်နဲၣ်လီၤ တထံၣ်န့ၣ် တကြၢးထုးထီၣ်ပာ်လီၤသးလၢနဂီၢ်ဘၣ်
* နမ့ၢ်ဃ့ဘၣ် ပှၤလၢအအိၣ်ဒီးတၢ်စိတၢ်ကမီၤ လၢကဆီတလဲတၢ်ဂ့ၢ်တမံၤမံၤလၢတၢ်နဲၣ်လီၤအပူၤ ဘၣ်ဆၣ် အ၀ဲသ့ၣ်ဂ့ၢ်လိာ်ကွံာ်၀ဲ, ဒီးနတသးမံဘၣ်လၢတၢ်ဆၢတဲာ်အံၤဘၣ်ဒီး
* ပှၤလၢအအိၣ်ဒီးတၢ်စိတၢ်ကမီၤ မ့ၢ်ဆီတလဲဘၣ်တၢ်နဲၣ်လီၤဒီးနတသးမံဘၣ်လၢတၢ်ဆၢတဲာ်အံၤဘၣ်ဒီး
* ပှၤလၢအအိၣ်ဒီးတၢ်စိတၢ်ကမီၤ မ့ၢ်ဆၢတဲာ်၀ဲဒၣ်လၢတဆိကတီၢ်ကွံာ်တၢ်နဲၣ်လီၤ ဒီးတသးမံဘၣ်လၢတၢ်ဆၢတဲာ်အံၤဘၣ် န့ၣ်လီၤႋ

ကရၢပူၤတၢ်ကွၢ်သမံသမိးအတၢ်ဆၢတဲာ် ယံာ်၀ဲဒၣ် 28 သီ စးထီၣ်လၢနတၢ်ပတံထီၣ်တၢ်ဂ့ၢ် ဆှၢထီၣ်သးဆူကၠိခိၣ်န့ၣ်လီၤႋ တၢ်ဆၢကတီၢ်အံၤ ဘၣ်တၢ်စူးကါအီၤ လၢကသမံထံကွၢ်ဘၣ်တၢ်ဂ့ၢ်တဖၣ်အိၣ်လၢ တၢ်နဲၣ်လီၤလၢအလီၤဘၣ်နၤအဃိ လၢတၢ်လီၤတံၢ်လီၤဆဲးအပူၤ ဒီးတၢ်ဂ့ၢ်တဖၣ်လၢတၢ်ဟ့ၣ်ထီၣ်အီၤအိၣ်လၢ နတၢ်တီၣ်ထီၣ်တၢ်ဂ့ၢ်အပူၤန့ၣ်လီၤႋ

ကရၢပူၤအပှၤကွၢ်သမံသမိးတၢ်ဂ့ၢ် ဆီတလဲတၢ်နဲၣ်လီၤ, ဆိကတီၢ်ကွံာ်တၢ်နဲၣ်လီၤ မ့တမ့ၢ် တမၤတၢ်နီတမံၤဘၣ် သ့န့ၣ်လီၤႋ တုၤလၢတၢ်နဲၣ်လီၤဘၣ်တၢ်ဆၢတဲာ်လီၤအီၤန့ၣ်, နကဘၣ်တၢ်ဘိးဘၣ်သ့ၣ်ညါနၤလၢ အံမ့(လ) ဒီး/မ့တမ့ၢ် ခီဖျိတၢ်ဆှၢလံာ်ပရၢ ဒီးနကဒိးန့ၢ်ဘၣ် တၢ်ဂ့ၢ်တဖၣ်လၢကရၢပူၤ ကွၢ်သမံသမိးဘၣ်၀ဲ အဂ့ၢ်ပိာ်ထွဲထီၣ် အကွဲးဒိတဘ့ၣ် ဒ်သိးကဒုးနၢ်ပၢၢ်စၢၤနၤတၢ်ဆၢတဲာ်အဂ့ၢ်အ၀ီ အဂီၢ်န့ၣ်လီၤႋ

နမ့ၢ်တသးမံဘၣ် ကရၢပူၤတၢ်ကွၢ်သမံသမိးတၢ်ဂ့ၢ်အဂ့ၢ်ဖျါထီၣ်န့ၣ် နပတံသကွံာ်ကညးထီၣ်တၢ်ဆၢတဲာ်အဂ့ၢ်ဆူ Victorian Civil and Administrative Tribunal (ဘံၣ်ထိရံၣ်ယၣ်ကမျၢၢ်ဂ့ၢ်၀ီဒီးတၢ်ပၢဆှၢရဲၣ်ကျဲၤဂ့ၢ်၀ီကွီၢ်ဘျီၣ်) နဃုကွၢ်အါထီၣ်တၢ်ဂ့ၢ်တၢ်ကျိၤအဂၤ ဘၣ်ဃးဒီးတၢ်ဂ့ၢ်အံၤလၢ တၢ်ကူၣ်ဘၣ်ကူၣ်သ့ ၀ဲၤကျိၤဒီး တၢ်ဟ့ၣ်တၢ်သိၣ်လိပှာ်ယဲၤသန့ [ဖဲအံၤ](https://www.vic.gov.au/school-community-safety-orders) သ့န့ၣ်လီၤႋ

**ယမ့ၢ်လိၣ်ဘၣ်ပှၤကွဲးကျိာ်ထံတၢ်/ပှၤကတိၤကျိာ်ထံတၢ် မ့တမ့ၢ် တၢ်ဆီၣ်ထွဲမၤစၢၤအဂၤန့ၣ် ဘၣ်မၤမနုၤလဲၣ်ႋ**

နမ့ၢ်လိၣ်ဘၣ် ပှၤကွဲးကျိာ်ထံတၢ် ပှၤကတိၤကျိာ်ထံတၢ် မ့တမ့ၢ် ပှၤဆီၣ်ထွဲမၤစၢၤတၢ်တဂၤန့ၣ် နတဲဘၣ်ကၠိခိၣ်လၢအမ့ၢ်ပှၤဃုစၢၤနၤတၢ်ဆီၣ်ထွဲမၤစၢၤအဂီၢ်သ့န့ၣ်လီၤႋ

နဖိမ့ၢ်မၤလိတၢ်လၢပဒိၣ်ကၠိန့ၣ်, နဆဲးကျၢဘၣ် တၢ်ကူၣ်ဘၣ်ကူၣ်သ့၀ဲၤကျိၤ ဒီး တၢ်ဟ့ၣ်တၢ်သိၣ်လိအလီၢ်က၀ီၤ၀ဲၤလီၢ် လၢကမၤန့ၢ်အါထီၣ်တၢ်ဆီၣ်ထွဲမၤစၢၤအဂီၢ် သ့စ့ၣ်ကီးန့ၣ်လီၤႋ

|  |  |
| --- | --- |
| North Eastern Victoriaလီတဲစိ- 1300 333 231အံ*မ့*(လ) -nevr@education.vic.gov.au  | North Western Victoriaလီတဲစိ- 1300 338 691အံ*မ့*(လ) -nwvr@education.vic.gov.au  |
| South Eastern Victoriaလီတဲစိ- 1300 338 738အံ*မ့*(လ) -sevr@education.vic.gov.au  | South Western Victoriaလီတဲစိ- 1300 333 232အံ*မ့*(လ) -swvr@education.vic.gov.au  |

**ယမ့ၢ်လိၣ်ဘၣ်အါထီၣ်တၢ်ဂ့ၢ်တၢ်ကျိၤန့ၣ် ဘၣ်မၤမနုၤလဲၣ်ႋ**

နလဲၤကွၢ်ဖဲ တၢ်ကူၣ်ဘၣ်ကူၣ်သ့ ၀ဲၤကျိၤဒီး တၢ်ဟ့ၣ်တၢ်သိၣ်လိအပှာ်ယဲၤသန့ [ဖဲအံၤ](https://www.vic.gov.au/school-community-safety-orders) လၢတၢ်ဂ့ၢ်တၢ်ကျိၤအဂုၤအဂၤသ့ၣ်တဖၣ်အဂီၢ်သ့ဝဲ န့ၣ်လီၤႋ